MTI-stigter in Brasilië aangekeerSteynberg is in Braslië aangekeer. (Foto: Goiás-regering) Johann Steynberg, hoof en stigter van die omstrede Bitcoin-platform Mirror Trading International (MTI), is in Brasilië aangekeer. Volgens Brasiliese media het die polisie Steynberg in besit van twee vervalste ID’s, twee skootrekenaars, ŉ selfoon en ses kredietkaarte in Goiânia in dié land se Goiás-staat, in hegtenis geneem. Steynberg is die meesterbrein agter MTI, wat beskryf is as een van die grootste kriptogeldskemas nóg. Brandon Topham van die Suid-Afrikaanse gedragsowerheid vir die finansiële sektor (FSCA) het luidens berigte gesê die Valke het Steynberg se inhegtenisneming bevestig. Steynberg het in Desember 2020 spoorloos verdwyn kort nadat die uitbetalings aan duisende lede van die skema opgedroog het. Die skema het daarna heeltemal ineengestort. Meer as 170 000 mense wêreldwyd het glo miljarde rande in die skema verloor. Luidens ŉ verklaring van die Goiás-regering – wat die verdagte net as die “stigter van MTI” geïdentifiseer het, word Steynberg sedert 2019 deur Interpol gesoek. Hy is verlede week aangekeer. Johann Steynberg. Volgens lt.kol. Raimundo Coelho Pinto Junior, bevelvoerder van Giro, het spesialisspanne Steynberg begin dophou nadat hulle inligting ontvang het dat die Suid-Afrikaner in Goiânia skuil. “Ons polisiebeamptes het met ŉ deeglike ondersoek van die verdagte begin en ná sowat ŉ maand was dit moontlik om die verdagte te identifiseer en te nader,” sê hy. MyBroadband berig Steynberg het aanvanklik in Sao Paulo gewoon, maar later na Goiânia verhuis waar hy glo ŉ luukse leefstyl aan sy vriendin gebied het. Steynberg het ook ŉ vrou en kind wat hy in Desember 2020 in Suid-Afrika agtergelaat het toe hy landuit gevlug het. MTI is in Julie verlede jaar finaal gelikwideer nadat duisende mense wêreldwyd geld in die skema – wat ŉ opbrengs van tot 10% per maand beloof het – belê het. Beleggers moes in bitcoin betaal en ten spyte van herhaalde waarskuwing, het die skema volgens Chainalysis gegroei tot een van die grootste kriptobedrogskemas van 2020.